I lørdags oplevede 117 kulinarisk interesserede gæster hvordan Skagen kan levere gode råvarer og tilberedning i verdensklasse året rundt. Syv af byens mest fremtrædende kokke og fødevareleverandører var blevet enige om at sætte fokus på de kulinariske oplevelser som restaurationerne, slagterne og fiskehandlerne i Skagen byder på. Derfor blev der kreeret en luksusmiddag for 117 betalende gæster til 1.500 pr kuvert. Alle der har været involveret i projektet har stillet deres ekspertise, arbejdskraft og råvarer gratis til rådighed. - Jeg er utrolig stolt af at være turistchef i et område der kan præstere sådan en aften, siger Lene Kappelborg. Kokkene indsamlede alene på entreen 175.500 kroner. Derudover var der arrangeret en kunstauktion med værker af bl.a. Bjørn Nørgaard, som indbragte 60.300 kroner, samt en donation på 25.000 fra Roskilde Festivalen. Altså kunne de stolte kokke med Thomas Riis i spidsen overrække 260.300 kroner til Foreningen for familier med kræftramte børn. Endvidere donerede Krøyers i Gl. Skagen 25 weekendophold til samme forening.

Referat:
Kokke og fødevareleverandører i Skagen serverede mad for 117 gæster. Resultatet blev over en kvart million kroner til familier med kræftramte børn.